
Abstract:

   През месец май 2026 година беше публикувана разработката на генерал- майор о.з. Стоимен Стоименов „Националната сигурност- приоритет на приоритетите“. Тя е продължение на предишния му труд „Визия“. Стратегическо ръководство, развитие и функциониране на Системата за национална сигурност“ от 2022 година.  В двете публикации генерал Стоименов се стреми да изложи своето виждане за състоянието, развитието и ръководството на системата за национална сигурност. Подкрепям неговото виждане, според което „сферата на националната сигурност е пресечната  точка между държавност, геополитика, технологии, икономика, психология, управление на кризи, информационна среда, военна мощ, и обществена устойчивост“. Написаното от генерал Стоименов в никакъв случай не може да бъде определяно като старчески брътвежи. Точно обратното, той не само споделя богатия си опит, но и предлага създаването на структури, които да съответстват на съвременните изисквания. Това е възможно само ако бъде постигнат национален консенсус и обща политическа воля за гарантиране на суверенитета, независимостта и териториалната цялост на страната
   В последната разработка авторът се ограничава само в определянето на ролята на държавата и по-конкретно стратегическото управление на общата система за сигурност. По този начин той поставя въпроса за необятното поле за работа в сектора на националната сигурност на България. Спирам се на този ограничителен елемент, тъй като целта на моето изложение да се опитам да привлека вниманието на широката публика към   културния интегритет на България като важна съставна част на националната ни сигурност.
   I.Мултикултурализъм и национална сигурност
   По силата на професионалните си ангажименти имам възможност да общувам с колеги от Румъния, които поддържат тесни връзки с държавата Азербайджан и подробно изучават мултикултурализма като нейна държавна политика.  Подобен интерес се проявява и в България. В Софийския университет „Св. Климент Охридски“ функционира Център за Азербайджански език и култура, а студентите слушат курс лекции по мултикултурализъм. Давам си сметка, че у нас преобладават негативните оценки на културализма. Проф. Мирчев отбелязва:“ Мултикултурализмът е по същество „светска религия” на еднополюсната Глобализация. Както всяка религия, особено във фанатизираните й форми и степени, мултикултурализмът бива използван за промиване на мозъци и връщане към ирационалност сред гражданската маса, за подхлъзване към страхливо поданичество и безропотност пред силните и богатите, пред бруталните и алчно-амбициозните във властта1. 
 Подобна гледна точка отстоява и проф. Чавдар Добрев.  Според него мултикултурализмът представлява : „унификация на европейския начин на живот; изскубване на националните традиции, както се скубе плевел; възпитаване на човека без памет; подмяна на националните ценности с имагинерни европейски ценности; създаване на стимулираща и "приятна във всяко отношение" среда за милионите емигранти. В резултат на това отмиране на Европа като християнската цивилизация чрез установяване на равноправие между християнството и придошлия отвън на вълни ислям; премахване на реликвите на националната, родовата и личната "славна биография"; смяна на цивилизационния код (специално за България безразличие и ожесточение спрямо славянската и православната ни единосъщност)2.

  Гледните точка на двамата уважавани изследователи са свързани  с разбирането, че мултикултурализмът  е  част от политиката на глобализация. Но в Азербайджан мултитултурализмът е държавна политика. В концепцията на академик Камала Абдула, народен поет на Азербайджан,  мултикултурализмът се разглежда не само като културен феномен, но и като стратегически ресурс, осигуряващ националното единство и устойчивост на държавния космос. К. Абдула въвежда в научен и политически оборот термина „мултикултурална  сигурност“, като го поставя в една редица с  такива доктрини, като икономическа, енергетична и военна сигурност. Става дума за система от мерки за защита на културата, етническите и религиозните ценности на всички народи, населяващи страната. Нейната цел е предотвратяване на конфликти на етническа или религиозна почва и минимизиране на  външни идеологически заплахи.
   По- подробно тези идеи са изложени в книгата на Кабала Абдулаев „Гайдар Алиев и мултикултуралната сигурност“, където авторът анализира наследството на общонационалния лидер като фундамент на съвременната система сигурност. Тъй като книгата е почти недостъпна в България, ще си позволя да цитирам част от анотацията към нея: „В съвременната епоха идеите на Гайдар Алиев се развиват на надеждна, плодотворна почва“ Академик Абдула  разглежда наследството на Г. Алиев като теоретичен и практически фундамент, върху който е изградена съвременна система за мултикултурална сигурност.
   Мултикултурализмът и националната сигурност се намират в сложна, динамична и противоречива връзка.  Неговата цел е социална интеграция и   защита на правата на отделните етнически, религиозни и културни групи. От друга страна той е сериозно предизвикателство пред суверенитета и сигурността на съвременната държава. Като явление той не среща подкрепа в страните от Западна Европа. Олга Стоянова – Енчева е озаглавила своята статия „Крахът на мултикултурализма във Великобритания“. Оказва се, че в английското общество явлението се представя в контекста на тероризма, екстремизма и радикализма. Като обяснение се налага разбирането, че страната не се нуждае от нови държавни политики, колкото от промяна в активното гражданско отношение.“ Провалът на мултикултуризма е по- скоро индикатор за нарастващото влияние на национализма и крайно дясното отношение в обществото както във Великобритания, така и в цяла Европа“3. Подобно е и отношението към мултикултурализма в Германия.
   За да се избегне превръщането на мултикултурализма в заплаха за сигурността на съвременната държава съществува препоръка за преминаване от модела на „пасивното съжителство“ към активна гражданска интеграция. Ако вземем за пример България, ще видим, че това все още не е постигнато. По отношение на върховенството на закона нерядко правата на малцинствата стоят над конституцията и законите на страната. Най- ярък пример в това отношение е изпълнението на кметските задължения в общините с преобладаващо мюсюлманско население. Изнесените факти за общини като Хитрино и Върбица свидетелстват, че нашите правозащитни органи гледат на това с „широко затворени очи“, демонстрирайки излишна толерантност.

   2. Културната идентичност като елемент на националната сигурност
   В Интернет лесно може да бъде намерена статията на Симеон Маринов със същото заглавие. В нея авторът разглежда културното наследство на България като историко- културен феномен. С. Маринов отстоява разбирането, че в съдържанието на понятието  културна идентичност се включват основно компоненти на културно- историческото наследство, нематериалното  културно наследство само е споменато. С. Маринов се позовава и на факта, че според ЮНЕСКО културната идентичност се разбира като отражение на културното наследство в съответствие с природното наследство. Но най- важното в тази статия е заключението на автора, че националната културна идентичност може да се разглежда  като синоним на националната сигурност.“ Националната сигурност може най-общо се да се определи като организирана система, която осигурява устойчивото развитие на друга подобна система. При този контекст може да се определи, че и основните социокултурни и образователни институти трябва да се схващат като организационно-структурни компоненти на системата на националната сигурност. Тяхната социална роля ги определя като базов фактор за формиране и утвърждаване на единна и национална културна идентичност. Тези институти, по своята същност и функции, могат да бъдат включени в системата на националната сигурност по отношение на организираните дейности, свързани с превенция и профилактика. Силата на службите от отбраната и сигурността се изразява и в дейността, свързана с просветата и възпитанието, най-вече на младите хора в съвременен патриотизъм и родолюбие“4 .
   Българската научна мисъл все още слабо е разработила друго сродно понятие , непосредствено свързано с националната сигурност. Става дума за термина културен интегритет ( на английски език cultural integrity , означаващ запазване на самобитността, ценностите, езика и традициите на дадена общност  или нация  без тяхното изкривяване или унищожаване. Това понятие е синоним на защитата на идентичността от гледна точка на опазването от асимилация . То означава също така полагане на грижи за историческите, етнографските и нематериалните ценности на даден народ.
   Не може да се отрече, че в България е направено много в това отношение. Независимо от трагичните моменти в своята история, българите са запазили своя род и език, не са позволили да бъдат зачертани на картата на света. Задачата на съвременното българско общество е не само да запази, но и да продължи тези традиции. Въпреки това все по- често се задава въпроса  каква ще бъде съдбата на България, как ще продължи развитието на българския език, ще бъде ли заменена кирилицата с латиница . Преобладават негативните отговори, което още един път поставя въпроса за ролята на културата в системата на националната сигурност.
   Изследователите отбелязват два  взаимно с вързани аспекта във връзката на националната сигурност и културата. От една страна културата се разглежда като самостоятелен обект на националната сигурност. От друга – културата се явява онази среда, в която се осъществяват задачите на националната сигурност. Културата интегрира общите усилия на личността, обществото и държавата и  определя спецификата на националните цели в дадената сфера.
   Няма съмнение, че триадата „Културен суверенитет“, „ Културна идентичност“ и „Национална сигурност“ се явяват основа на държавността. Можем уверено да предположим, че в условията на криза на световния ред, заплашен от „сблъсъка на цивилизациите“ според сценария на С. Хантингтън ролята на културния фактор в националната сигурност ще нараства, тъй като именно културата се определя като пазител на цивилизационния код на нацията, на нейната ценностна база Това  добре разбират част от депутатите в българския парламент ( за други от тях  тази област изобщо не съществува). Славчо Атанасов  споделя :“Културата и образованието са националната сигурност  държавата“5. Едновременно с това обаче новоизбраният председател на Комисията по култура прави тъжната констатация, че средствата за култура през 2016 година са едва 0,51 % от брутния вътрешен продукт. Не може да се каже колко ще бъдат заделените средства в бюджет а за 2027 година, но по всяка вероятност и този път сумата ще бъде нищожна.
   Отчитайки почти символичната помощта на държавата, в сферата на българската култура масово се налага комерсиализацията. Чалга -музиката, предаванията от типа „Ергенът“, всевъзможните конкурси със съмнително съдържание, скандалните изложби под форма на „инсталации“, масовата литература – с това нашествие на потока от продукти на масовата култура Министерството на културата не в състояние да се справи. Въпросът е в това има ли изход и какъв трябва да бъде той, след като броят на четящите хора стремително намалява, малцина от българите са в състояние да си закупят нова книга независимо от издателския бум и затова предпочитат използването на електронните четци.  Критиката все повече изпълнява рекламни цели и утвърждава нови живи класици, които смятат себе си едва ли не за гении.
Възниква и реторичния въпрос доколко съвременната култура възпитава младите хора в патриотизъм и родолюбие, доколко те са образовани  и дали ще  са в състояние да управляват сложната съвременна военна техника  при евентуални военни конфликти. Наемните военнослужащи и тяхната квалификация също будят съмнение, да не говорим за това, че тяхната численост е значително по-малка от тази на служителите на МВР. Повече от наивно е да се смята, че най- съществена помощ ще може да се очаква от ловните дружинки..
  Културната идентичност може да бъде определена като щит срещу кризи. Тя трябва да бъде обединяващ фактор за сплотяване на българската нация. Практиката показва, че в моменти на геополитическа нестабилност исторически колебания или икономически кризи утвърдените културни ценности трябва да предпазват обществото от вътрешно разцепление. Доколко обаче съвременното българско общество е единно си остава въпрос с повишена трудност.
   5. Противопоставяне на евроатлантическите и националните ценности – анализ на конкретни  медии, сайтове, вестници, радио.
   Противопоставянето между евроатлантическите  и националните ценности е една от основните разделителни линии в съвременното българско медийно пространство. Това противопоставяне рядко е чисто идеологическо; много по- често то се използва като инструмент за политическа мобилизация и геополитическо позициониране.
   Евроатлантическите и националните ценности оказват силно влияние върху конкретния политически дебат. Сблъсъкът не е чисто теоретически,  той диктува  конкретни законодателни и управленски решения.
   А. Геополитическа ориентация и сигурност. 
 В тази сфера евроатлантическият дебат се фокусира върху лоялността на НАТО и Европейския Съюз. В него се предлага пълна подкрепа на Украйна, сключване на споразумения за доставка на оръжия и продоволствена помощ, както и отказ от руското ядрено гориво и доставката на руски газ.
   От своя страна националния (суверенистки ) дебат акцентира върху „националния интерес“ . Той изразява позиция за балансирана външна политика, изразяваща се в запазване на икономическите връзки с традиционни партньори извън ЕС и НАТО, когато това е полезно за българската държава.
Б. Икономика, финанси и интеграция.
 Евроатлантическият дебат приема за основен приоритет пълноправната интеграция в европейските структури , приемане на еврото ( влизане в Еврозоната) и пълно приемане в Шенген ( не само по сухопътни граници). Аргументите са свързани с икономическата стабилност и привличане на инвестиции.
   На практика се оказа, че България не е готова за влизането в Еврозоната, а приемането на общоевропейската валута доведе до вдигане на цените и сериозна инфлация Както винаги виновни за това няма, политическата безотговорност си каза думата и този път. Стигна се до предложения в информационните сайтове управляващите да бъдат съдени от Народен съд за своите действия в подкрепа на евроатлантическия дебат.
   Националният  ( суверенистки)  дебат се изразява се в изказването на силни резерви към еврото и в защита на българския  лева. Политическите сили настояват за провеждане на референдум, тъй като се опасяват от загуба на контрол над монетарната политика.
   И двете спорещи страни имат своите ярки представители, като разчитат времето да покаже кой е най- верният избор. Отказът на Исландия да стане член на ЕС и призивите в Германия  за излизане от европейските структури са вярна индикация за проблемите на Европейския Съюз и грешките на неговото ръководство.

В. Институции, правова държава и корупция.
Евроатлантическият дебат обвързва националните ценности с върховенството на закона. Апелира се за извършването на промени в Конституцията и Висшия съдебен съвет, за изпълнение на условията по Плана за възстановяване и устойчивост  (ПВУ). Политическата намеса доведе до въвеждането на „домовата книга“ като корекция на Конституция, която настоящият парламент отмени. Едва през следващия месец ще бъде избран новият Висш съдебен съвет и ще се премине към избор на нов главен прокурор. Въпреки настояванията и очакванията на Запада до този момент все още няма осъден политик от високите етажи на властта.
   Г. Социални и културни ценности ( Либерализъм срещу Традиционализъм“.
   В тази сфера  се налага острият сблъсък между интеграция и суверенитет. Приемането на еврото и Зелената сделка се подлагат на рязка критика. Въпреки това политици като Бойко Борисов продължават да се изявяват по медиите с „мъдри“ съвети. Никой не се осмелява да му припомни думите, че Белене е един гьол . Гьол, че който е немислима българската енергетика и българската икономика. 
   В разгорещения дебат сме свидетели на раждането на обидни етикети или термини като „жълтопаветници“,либералисти“ и соросоиди“ от една страна и „копейки“, „путинисти“, „ганьовци“. В това отношение челно място заема Б. Смилов, които се оказа автор на определението „евромитрофановци“. Странното е, че една велика сила преглътна такава гавра със своя посланик в България. 
  Анализът  на конкретни български медии ( сайтове, вестници, и радиостанции) потвърждава направените изводи.
I.Онлайн медии и информационни сайтове
Информационните сайтове Дневник ( dnevnik.bg) и Медиапул (mediapool bg) заемат ярко изразена евроатлантическа позиция. За тях националните ценности не противоречат на „евроатлантическите“.“Традиционните ценности“ често се използват като параван за антиевропейска или проруска пропаганда.
   Поглед. инфо (pogled.info )  и Епицентър ( epicenter.bg. Позицията им се определя като национал- консервативна. Двете ценностни системи се противопоставят една на друга . Евроатлантизмът се определя като разрушител на българската идентичност и православието. От другата страна противниците им често свързват този сайт с понятия като „либерален глобализъм“, „джендър идеология““ и „загуба на национално достойнство“ . 
   Един задълбочен анализ на сътрудниците на двата сайта би довел до интересни резултати. В „Поглед. инфо“ редовно участва известният критик Панко Анчев, които се стреми да запази традиционните български ценности. Макар и тясно свързан с БКП и БСП, той не се поколеба да направи извода, че партията вече е мъртва . В дългогодишното си присъствие в журналистическата гилдия  Валерия Велева допусна редица грешки, но това не й попречи да се включи в инициативния комитет за издигането на кандидатурата на Илияна Йотова за президент на Р България.
   Сайтовете „Блиц“ (blitz.bg) и ПИК (pik.bg) заемат популистка позиция. Двата сайта често балансират между популисткия национализъм и защитата на конкретни политически фигури. Може да се каже, че след като премина в ръцете на нови собственици, „ПИН“ доста загуби от своята популярност.
   II.Печатни медии и вестници.
   Сред оредяващите  медийни ветерани, които все още излизат в печатен   вариант, се открояват вестниците „Капитал“ и вестник „Труд“. До неотдавна към тях се присъединяваше и вестник „Дума“, но той вече съществува само като интернет- издание. „Капитал“ се възприема като орган на индустриалния капитал, а медийната империя на Иво Прокопиев- като издание с проевропейска ориентация. Изданието отделя значително място на институционалните аспекти на евроатлантизма, пропагандира Зелената сделка, Еврозоната, Шенген. Вестник „Труд“ традиционно защитава българското семейство,  и националния интерес. Независимо от членството на България в ЕС  на страниците на вестника се печатат анализи, в коието се подлагат на критика либералните политики на ЕС по отношение на миграцията, ЛГБТИ+- общността, които са представени като заплаха за българския духовен живот.

III.Радиостанции
   Мониторингът на националното радио дава най- вярна представа за противопоставянето на евроатлантическите и националните ценности Съществуват две основни направления на мониторинга:
· Регулаторен контрол. Осъществява се от СЕМ ( Съвет за електронни медии). Следи за спазването на принципите на политическия плурализъм и недопускане на омразата при сблъсъка на геополитическите тези.
· Европейски стандарти. Медийната среда в страната попада под обхвата на международните доклади като Мониторинг на медийния плурализъм(Media Pluralizm Monitor).
В Програмите на Българското национално радио  сблъсъкът между евроатлантическите и националните ценности се проявява в няколко основни линии.
· Суверенитет срещу интеграция
· Дезинформация и хибридни влияния
· Икономически контекст
Благодарение на мониторинга водещите  нямат право да заемат едностранчива позиция, а медията е задължена предостави право на отговор . Това дава възможност в ефира да бъдат излагани различни позиции – от подчертано националистични до силно европейски

   Основният извод от медийния анализ   може да бъдат направени следните изводи:
1. На практика двете концепции се представят като взаимно изключващи се : ако си „евроатлантик“ – значи си предател; ако си патриот, тогава ти си „ретрограден“.
2. В качествените либерални медии се налага разбирането, че истинският национален интерес на България може да бъде защитен само   докато страната е член на евроатлантическото семейство.
3. Езикови кодове: Евроатлантическите медии използват терминология като „цивилизационен избор““, „върховенство на закона“, „модернизация“. Консервативните медии контрират със „суверенитет“, „традиция“, „православие“, „чуждопоклонничество“.
   Разгледаната в доклада проблематика продължава да бъде актуална. Възможно е в споровете между изследователите да се роди истината за нашето време. Но нека да не забравяме, че наш дълг е съхраняването на националните ценности. Тяхното размиване и насаждането на псевдокултура е престъпление , което рано или късно ще бъде осъзнато, но неговите последици ще бъдат много трудни за преодоляване.

